Azɣan yufrar-d segmi i d-ufrar tira, llan deg-s aṭas n leṣnaf azɣan asdawan, azɣan aɣmisan, azɣan aseklan, maca deg tmurt n Lezzayer ur d-tbanen ara akk leṣnafagi. Ad d-naf d azɣan asdawan d uzɣan aseklan i yellan s tuget, acku axeddim yettilin ɣef tsekla yettili-d kan deg tseddawiyin, s ufus n wid yeqqaren tasekla neɣ n wid ixedmen tasekla, ma yella d azɣan aɣmisan ur t-nettaf ara s waṭas, acku ulac tisɣunin neɣ iɣmisen n tsekla, akken daɣen ulac tidwilin i d-yettawin awal ɣef tsekla. Ma d ayen yellan, yettili-d kan s ufus n yineɣmasen i tecɣub neɣ wid i terza tsekla-agi.